Word só ’n vredemaker van formaatBewaar die vrede só in julle huwelik. (Foto: Tamara Menzi/Unsplash.) Deur Annelize Steyn ’n Huwelik van harmonie is een waarna ons almal smag. Maar jy sukkel om op jou tong te byt wanneer hy met sy tekkies aan op die bed gaan lê. Wanneer hy na jou hap, hap jy harder terug – jy is immers nie ’n vloerlap nie. Hoe word jy ’n vredemaker van formaat sonder om jou kop (en jou trots) te verloor? Carli en Michael was gesoute boksers. Hulle kon houe toedien soos meesters. Lae houe. Houe wat seergemaak en geskok het. Hulle was getroud, maar ook mekaar se grootste vyande. Wat tragies was, is die feit dat hierdie dinamika hul “normaal” geword het. Die een party het die ander probeer oortref en wanneer daar vrede geheers het, was die ongemak onuitstaanbaar. Hulle was self só vasgevang in hierdie ongesonde dinamika dat hulle nie raakgesien het op watter ramp hul situasie afstuur nie en dit was ’n intervensie van hul vriendekring wat hulle tot hul sinne geruk het. Dis nie maklik om ’n vredemaker te wees nie. Om ’n vredemaker te wees, is ’n intensionele ingesteldheid wat van jou vereis om versigtige (en soms moeilike) besluite te maak oor die stand van jou verhouding. Dit verg waagmoed! En om konflik op te los is moeilik. Jy wil nie hê dinge moet broei ter wille van vrede (en eindelik ten koste daarvan) nie. Dus, vir julle om ’n gesonde huwelik te hê waar niks onder die mat ingevee word nie, maar daar ook nie heeltyd spanning heers nie, is ’n uitdaging. (Foto: Life is a garden.) “Vrede is nie ’n afwesigheid van moeilikheid nie; dit is nie verwant aan ons omstandighede nie. Dit is ’n goedheid van lewe wat nie geraak word deur wat aan die buitekant gebeur nie,” skryf Angela Lowe op Battleforyourlife.com. “Jy kan midde-in groot uitdagings wees en steeds vrede hê. Ons fokus is die Vrede van Christus in die huwelik, nie net vrede soos mense dit definieer nie.” Volgens haar het baie huwelike vandag ’n valse vrede – ’n huwelik waarin maats mekaar net verdra. Hier heers nie ware vrede nie. ’n Tekort aan vrede kan liefde uit die huwelik steel en die deur oopmaak vir baie ander huweliksprobleme. “Ek het eens op ’n tyd ’n man geken wat gesê het hy stap die ekstra myl om sy vrou gelukkig te maak, want hy weet as sy tevrede is, sal daar vrede by die huis wees. En as daar vrede is, sal die teenwoordigheid van God maklik sy uitdrukking vind.”